text: Mand fra Vejle stukket i ryggen i Vollsmose
  08 juni 2016 kl. 05.28
  En 22-årig mand fra Vejle er natten til onsdag blevet stukket ned i Vollsmose i Odense. 
  Natten til onsdag blev en 22-årig mand fra Vejle overfaldet og stukket i ryggen med en kniv i Vollsmose i Odense.
  Den unge mand har forbindelser til bander, og flere medier spekulerer her onsdag morgen i, om overfaldet er hævn for drabet i Vejle for en uge siden. Her blev en 31-årig mand fra Odense stukket med en kniv på gågaden i Vejle og døde efterfølgende på hospitalet. Den 31-årige var medlem af den Odense-baserede bande Black Army.
  Ved overfaldet i Odense natten til onsdag blev offeret først slået med køller, og derefter stukket i ryggen med en kniv. Kniven punkterede hans ene lunge, og den 22-årige blev bragt til OUH, hvor hans tilstand nu er stabil.
  Politiet kender ikke motivet til overfaldet, men vil ikke afvise, at der er tale om et hævntogt efter Vejledrabet.
  Efter overfaldet på den 22-årige vejlenser, flygtede  4-5 gerningsmænd i to biler fra stedet. Fyns Politi beskriver bilerne som en sort og en mindre grå bil.
  